- Hvor komfortabel er du på a-laget nå?

- Jeg er ikke 100 prosent komfortabel ennå. Det er fremdeles litt rart å spille på samme lag med disse spillerne. Og være på a-laget til Rosenborg.

På treningsleiren i Marbella bor han på rom med Samuel Adegbenro. Og det er ikke tilfeldig. Det er lett å se hvem Emil har funnet tonen med.

- Jeg henger mye med Samuel og Levi. Vi har samme humor, ser mye fotball sammen og snakker om damer, sier han med et smil, og legger til at han har kjæreste.

Har det ikke travelt

Debuten for Rosenborg kom i 2018 mot Trygg/Lade. Siden har det blitt 20 kamper for unggutten, og i mai 2019 skrev han under kontrakten som gjør han til et fullverdig medlem av a-stallen. Noen måneder senere skrev han ny treårsavtale med klubben. Men gjennombruddet har han i følge seg selv ennå ikke hatt. Det kommer i 2020.

Emil fikk sin revansje da han storspilte mot Tromsø. Her danser han for Kjernen etter kampen.

- Jeg håper å spille mer, kjempe om en fast plass på laget og vise Lerkendal-publikummet at jeg duger hver uke. Gjennombruddssesongen blir i år.

På sikt drømmer Emil om å spille for favorittlaget Liverpool. Eller for Arsenal som han har et godt forhold til på grunn av favorittspilleren Thierry Henry. Men det skjer ikke med det første. For Emil har det ikke travelt med å komme seg videre.

- Jeg ønsker å lykkes i Rosenborg før jeg eventuelt drar videre. Jeg har det ikke travelt. Jeg trives veldig godt i Rosenborg og Trondheim.